Page:Thrummy cap (1).pdf/10

 10 Being positive to hae some mair,

But still he found the ghaist was there,

Now on a butt, behind the door.

Says he, “You did nae ill afore,

Dear brither Thrummy, sae I'll try

You ance again, because I'm dry."

Syne fills his jug right out below,

An' up the stair again does go.

John marvelld sair, but didna spier

Again whare he had got the beer;

For this was stronger than the first,

Sae they baith drank till like to burst,

An' syne composed themsel's to rest,

To sleep a while they judged it best.

An hour in bed they hadna been,

An' scarcely weel had closed their een,

Whan just into the neighbouring cham'er

They heard a dreadfu' din and clamour.

Aneath the bed-claise John did cour,

But Thrummy jumpt upo' the floor.

Him by the sark-tail John did haud:

"Lie still," quo' he, "fat, are ye mad?”

Thrummy then turned him round about

An' lent John in the ribs a clout,

Till on the bed he tumbled down

In little better than a swoon;

While Thrummy, as fast's he could rin,

Gaed aff to see what made the din.

The chamber seem'd to him as light

As if the sun was shining bright;

The ghaist was standing near the door

In the same dress it had before,

An' o'er anent it, at the wa',

Were ither apparitions twa!

These spirits seem'd to kick a ba',